Erasmus+ mobilnost osebja za usposabljanje – Riga
Job shadowing na Transport and Telecommunication Institute (TSI)
(19.–23. oktober 2026)
mag. Adrijana Kresnik Kočev
Mednarodno sodelovanje in izmenjava dobrih praks med visokošolskimi ustanovami sta pomemben del razvoja sodobnega izobraževanja. Mobilnost osebja v okviru programa Erasmus+ pedagoškim delavcem omogoča, da spoznajo delo na tuji ustanovi, primerjajo pristope k poučevanju in organizaciji ter pridobljene izkušnje prenesejo v svoje okolje.
V okviru programa Erasmus+ sem se med 19. in 23. oktobrom 2026 udeležila mobilnosti osebja za usposabljanje (job shadowing) na ustanovi Transport and Telecommunication Institute (TSI) v Rigi v Latviji. Cilji mobilnosti so bili vzpostaviti trajnostna mednarodna partnerstva in izmenjati inovativne prakse v visokem šolstvu, raziskati možnosti za skupne projekte Erasmus+ (KA1 in KA2) s poudarkom na digitalizaciji, vključevanju in zelenih praksah ter okrepiti zmogljivosti naše šole za internacionalizacijo.

Job shadowing je potekal v okviru kombiniranega intenzivnega programa (BIP) Logistics in International Business, ki ga je TSI organiziral za 8 študentov Višje strokovne šole L.I.V.E. in 11 študentov poljskih visokošolskih ustanov, ki prihajajo iz Poljske, Ukrajine, Gruzije in Zimbabveja. Pedagoški proces je obravnaval tematike o dobavnih verigah v mednarodnem poslovanju, poslovni in finančni logistiki, mednarodnem upravljanju dobavnih verig, transportu in skladiščenju ter e-poslovanju in ERP-sistemih. Posebna pozornost je bila namenjena poslovnim simulacijam, v kateri so študenti v mednarodnih skupinah ves teden sprejemali ključne poslovne odločitve, ter povezovanju predavanj z ekskurzijo v distribucijski center, ustnim vmesnim preizkusom znanja in spletnim zaključkom s predstavitvami projektov. 

Poleg spremljanja pouka sem s sodelavci na TSI izmenjala izkušnje o oblikovanju študijskih programov, podpori študentom, vključevanju trajnostnih vsebin, zagotavljanju kakovosti ter uporabi digitalnih orodij v pedagoškem procesu. TSI je zasebna ustanova s približno 2.300 študenti, ki ni financirana s strani države. Vsako leto sprejme 120–130 tujih študentov Erasmus+, v tujino pa odide 10–12 njihovih študentov. Tujim študentom pomagajo pri iskanju nastanitve in pri prilagajanju na življenje v Latviji. BIP-e organizirajo od leta 2023, običajno dva na semester, z 20–25 študenti in dvema do tremi partnerskimi ustanovami. Partnerje pridobivajo na mednarodnih konferencah, prek strokovnih mrež in osebnih srečanj ter z objavo programov na evropski platformi.
Ob zaključku mobilnosti smo na evalvacijskem srečanju pregledali opravljeno delo in se pogovorili o možnostih nadaljnjega sodelovanja med šolama, med drugim o skupnih BIP-ih.
Z mobilnostjo sem okrepila svoje kompetence na področju medkulturne komunikacije in uporabe digitalnih orodij, delo v angleškem jeziku pa je prispevalo k večji samozavesti pri delu v mednarodnem okolju. Pridobljena znanja in primere dobre prakse bom s sodelavci delila na predstavitvi, z njimi pa bom prispevala tudi k strategiji internacionalizacije naše šole in morebitni pripravi lastnega BIP-a.
Poleg strokovnega dela je bilo vključeno tudi kulturno doživetje. Že prvi dan sem se udeležila uvodne ure latvijskega jezika in vodenega ogleda starega mestnega jedra Rige, ki je vpisano na Unescov seznam svetovne dediščine.
Mobilnost na TSI v Rigi je bila zame dragocena priložnost za strokovno rast, spoznavanje primerov dobre prakse in razmislek o tem, kako lahko mednarodne dejavnosti na naši šoli še okrepimo. Domov sem se vrnila z novimi idejami za poučevanje, za spodbujanje študentov k mobilnosti in za nadaljnje mednarodno sodelovanje.

